**Puhtaat kilometrit, puhdas omatunto
Ajaisinko itse tuotetulla aurinkosähköllä?**

Sähköauto on ympäristöystävällinen, tehokas ja taloudellinen vaihtoehto polttomoottoriautolle. Se on ajossa täysin päästötön, ja jos se ladataan auringon, tuulen tai vesivoiman avulla tuotetulla sähköllä, kokonaispäästö lähestyy nollaa. Tällainen sähköautoilija voi olla varma siitä, ettei matkanteko saastuta maailmaa.

**Näyttävästi pihaan ja johto pistorasiaan, vai?**

Auton lämmityssähkötolpasta tai ulkoseinän tavallisesta pistorasiasta lataaminen kuulostaa houkuttelevalta, mutta kumpikaan ei ole tarkoitettu jatkuvalle 16 A virralle. Vain kevyet pienitehoiset sähköajoneuvot kuten polkupyörät tai skootterit voidaan ladata niistä, kunhan niihin on asennettu vikavirtasuoja.

Isoja sähköajoneuvoja, kuten sähköautoja, voidaan ladata pistorasiasta tilapäisesti vain, jos latausvirta on rajoitettu esimerkiksi 8 A kaapeleiden ylikuumenemisen välttämiseksi. Toistuvaan lataukseen onkin syytä asennuttaa nimenomaisesti sähköajoneuvoille suunniteltu latausasema, joita on jo hyvin saatavilla.

**Sähköasentajalta sopivin ratkaisu**

Kotona auto ladataan vaihtojännitteellä, jolloin akkulaturi on autossa. Latausjohto voi olla liitetty kiinteästi latauspisteeseen, mikä helpottaa käyttöä. Latausjärjestelmä sisältää tunnistus- ja valvontajärjestelmän, joka varmistaa, että ajoneuvo on turvallisesti ja kunnolla liitetty sähköverkkoon ilman ylikuormituksen vaaraa.

Pistorasiasta ja latauspisteestä otettava virta valitaan automaattisesti kodin sähköverkon mukaan esimerkiksi 16 A tai 32 A. Tätä järeämpää, tasajännitteeseen perustuvaa, pikalatauspistettä ulkopuolisine latureineen kotiin ei käytännössä tarvita.

Kuluttajan ei kuitenkaan itse tarvitse perehtyä teknisiin edellytyksiin, vaan antaa asennustyö ja laitteiston käytönopastus sähköistysalan ammattilaisten tehtäväksi.

**Unelma täysin päästöttömästi tuotetusta sähköstä toteutuu**

Aurinkosähköjärjestelmiä asennutetaan nyt enemmän kuin koskaan aiemmin. Niiden muutaman vuoden takaisista käyttöönoton alkuajoista reippaasti laskeneet kustannukset, matala korkotaso sekä välttyminen siirtohinnoilta ja veroilta itse tuotetun sähkön osalta vetoavat myös suomalaisiin, syystäkin!

Oma sähköntuotanto aurinkopaneeleilla ja sähköauto ovat houkutteleva yhdistelmä, johon tarvittavaa tekniikkaa on tarjolla monilta eri valmistajilta. Myös sähköurakoitsijat ovat hankkineet aktiivisesti uusinta aurinkosähköosaamista koulutuksissa ja monet ovat laajentaneet palveluaan asennuksesta kokonaisten järjestelmien toimitukseen.

Kannattaa pyytää sähköurakoitsija käymään ja ehdottamaan omaan kiinteistöön ja tarpeisiin sopiva ratkaisu. Sähköurakointiyritysten yhteystiedot omalta lähialueeltasi saat kätevimmin Löydä sähkömies -verkkopalvelusta.